LIITE

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Antequera”

EU-nro: PDO-ES-00327-AM03-19.3.2018

SAN ( X ) SMM ( )

1. Hakijaryhmä ja oikeutettu etu

Consejo Regulador de la D.O.P. Antequera (Suojatun alkuperänimityksen ”Antequera” sääntelyneuvosto) Carretera de Córdoba, S/N 29200 Antequera – Málaga ESPAÑA Puhelin: +34 952841451 Sähköposti: info@doantequera.org

Suojatun alkuperänimityksen ”Antequera” sääntelyneuvosto (Consejo Regulador de la D.O.P. Antequera) on voittoa tavoittelematon yhteisö, jonka jäsenvaltion toimivaltainen viranomainen on hyväksynyt suojatun alkuperänimityksen hallinnoinnista vastaavaksi elimeksi. Elin edustaa toimijoita, jotka osallistuvat suojatun tuotteen tuottamiseen. Sen toiminta perustuu demokraattisiin periaatteisiin, ja se edustaa jäsentensä taloudellisia ja alakohtaisia etuja siten, että erityistä huomiota kiinnitetään vähemmistön etuihin. Se varmistaa näin, että kaikki edut ovat tasapuolisesti edustettuina.

Sääntelyneuvosto on oikeustoimikelpoinen ja voi näin ollen esittää tämän muutoshakemuksen kansallisen lainsäädännön ja erityisesti kalataloudesta ja elintarvikkeiden laadusta 25. maaliskuuta 2011 annetun Andalusian hallituksen lain nro 2/2011 (ley 2/2011 de la calidad agroalimentaria y pesquera de Andalucía) 13 pykälän 2 momentin a kohdan mukaisesti.

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☐ Alkuperätodisteet — ☐ Tuotantomenetelmä — ☒ Yhteys maantieteelliseen alkuperään — ☐ Merkinnät — ☐ Muu [täsmennettävä]

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutokset

Muutokset koskevat eritelmän kohtaa B.3 (Öljyn fysikaalis-kemialliset ja aistinvaraiset ominaisuudet) sekä yhtenäisessä asiakirjassa olevaa vastaavaa kohtaa 3.2. Tuote-eritelmä, johon yhtenäisessä asiakirjassa oleva linkki johtaa, on saatettu ajan tasalle.

Fysikaalis-kemiallisen parametrin K270 (absorbanssi 270 nm) arvoa (0,15) on muutettu siten, että se on nyt 0,18.

Perustelu: Edellisten markkinointivuosien aikana on havaittu, että sadonkorjuun ajankohdan aikaistaminen, mikä on SAN-tuotteen ”Antequera” tuottajien soveltama viljelykäytäntö, jolla pyritään saamaan hedelmäisempää ja entistä parempaa öljyä, johtaa siihen, että K270-arvo nousee hieman, ja kun hedelmäisyyden mediaani on korkea, arvot saavuttavat K270-parametrille asetetun ylärajan 0,15 ja jopa ylittävät sen (mutta eivät kuitenkaan ylitä voimassa olevassa lainsäädännössä asetettua ylärajaa).

Parametri K270 liittyy öljyn hapettumiseen, mutta erilaiset tieteelliset tutkimukset osoittavat tältä osin, että K270-arvon ja oliiviöljyn luonnollisen koostumuksen välillä on tiivis yhteys: Varhaisemmasta sadosta peräisin olevien öljyjen arvot ovat tämän parametrin osalta huomattavasti korkeammat, mitä saattaa selittää se, että niissä on suurempi määrä fenoliyhdisteitä, joiden absorbanssi on aallonpituudella 280 nm, mikä puolestaan vääristää tietoja. Paradoksaalisesti näiden fenoliyhdisteiden esiintyminen määrittää suurelta osin hapettumista edeltävän vakauden samoin kuin monet neitsytoliiviöljylle tyypilliset aistinvaraiset ominaisuudet.

YHTENÄINEN ASIAKIRJA

”Antequera”

EU-nro: PDO-ES-00327-AM03-19.3.2018

SAN ( X ) SMM ( )

1. Nimi

”Antequera”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.5 Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Oliivipuun (Olea europea L.) hedelmistä yksinomaan fysikaalisia tai mekaanisia menetelmiä käyttäen lämpötilassa, joka ei muuta öljyn luonnollista kemiallista koostumusta, siten, että alkuperäisen hedelmän maku, aromi ja muut ominaisuudet säilyvät, tuotettu ekstra-neitsytoliiviöljy.

Öljyjen aistinvaraisissa ominaisuuksissa tuntuu voimakkaasti tai keskimääräisen selkeästi vihreiden oliivien ja muiden kypsien hedelmien, kuten mantelin ja banaanin, sekä tuoreen ruohon hedelmäisyys. Lisäksi esiintyy mietoa tai keskivahvaa karvautta ja pistävyyttä, joka yhdistyy erittäin tasapainoisesti kevyen makeisiin vivahteisiin.

Alkuperänimityksellä ”Antequera” suojattujen öljyjen on ehdottomasti oltava ekstra-neitsytoliiviöljyjä, joilla on seuraavat erityisominaisuudet:

Fysikaalis-kemialliset indikaattorit:

happopitoisuus (%) enintään 0,3 peroksidiluku (m.E.q. happea kg:ssa öljyä) enintään 10 K270 (absorbanssi 270 nm) enintään 0,18





Aistinvaraiset ominaisuudet:

hedelmäisyyden mediaani vähintään 4 virheiden mediaani 0

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Oliivipuun (Olea europea L.) Hojiblanca-lajikkeen hedelmistä saatu ekstra-neitsytoliiviöljy; kyseisen lajikkeen lisäksi voidaan käyttää vähäisemmässä määrin myös seuraavia lajikkeita: Picual tai Marteño, Arbequina, Picudo, Lechín de Sevilla tai Zorzaleño, Picudo, Gordal de Archidona, Verdial de Vélez Málaga ja Verdial de Huévar.

Pääasiallinen lajike on Hojiblanca, jota kasvatetaan yli 90 prosentilla alueen oliivinviljelyalasta. Muita toissijaisia lajikkeita esiintyy eri puolilla aluetta vähäisempinä määrinä. Kotoperäisinä paikallisina lajikkeina pidetään Hojiblancaa ja Gordal de Archidonaa.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotteen valmistukseen käytettävät oliivit saadaan tuotantoalueella sijaitsevista rekisteröidyistä oliivitarhoista ja hyväksytyistä lajikkeista.

Öljy tuotetaan tuotantoalueella sijaitsevissa rekisteröidyissä puristamoissa, jotka täyttävät asetetut vaatimukset.

Tuotantovaiheet ovat oliivien puhdistaminen, pesu ja punnitseminen, oliivimassan sekoittaminen, kiinteän ja nestemäisen faasin erottaminen jatkuvalla sentrifugoinnilla, nestemäisen faasin erottaminen jatkuvalla sentrifugoinnilla, dekantointi ja varastointi.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Öljy pakataan tummiin lasisäiliöihin, tummiin muovisäiliöihin, elintarvikekäyttöön sopivalla materiaalilla päällystettyihin metallisäiliöihin tai elintarvikekäyttöön sopiviin keraamisiin säiliöihin, koska kyseiset materiaalit rajoittavat öljyn hapettumista nopeuttavan valon vaikutusta ja säilyttävät öljyn fysikaalis-kemialliset ja aistinvaraiset ominaisuudet ja laadun muuttumattomana.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kunkin rekisteröidyn yrityksen myyntietikettien on oltava sääntelyneuvoston tarkastamia nimityksen tunnuksen käytön osalta. Etiketeissä on ehdottomasti oltava maininta ”Denominación de Origen Protegida Antequera” (”Suojattu alkuperänimitys”) tai alkuperänimityksen tunnus sekä unionin tunnus.

Kaikissa pakkauksissa, joissa öljy saatetaan kulutukseen, on oltava takuusinetti, numeroitu sääntelyneuvoston toimittama tai nimityksen käyttöön tuotemerkissä tarkastama etiketti tai takaetiketti. Takaetiketit kiinnitetään pakkauksiin yksinomaan rekisteröidyissä pakkaamoissa ja sellaisessa muodossa, ettei niitä voida käyttää uudelleen.

4. Maantieteellisen alueen tarkka rajaus

Tuotantoalue käsittää seuraavat Málagan maakunnan kunnat: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco ja Villanueva de Tapia. Lisäksi alueeseen kuuluu Palencianan kunta Córdoban maakunnassa.

5. Yhteys maantieteelliseen alueeseen

Maantieteellisen alueen erityisyys

Tuotantoalue sijaitsee luonnonalueella Antequeran vajoama-alueella, joka sijaitsee aivan Andalusian Beettisten vuorten vajoamien länsiosassa. Alue rajoittuu pohjoisessa Córdoban ja Sevillan maakuntiin, lännessä Sevillan ja Cádizin maakuntiin ja idässä Granadan maakuntaan. Eteläisen rajan muodostavat Sierras Subbéticas -vuoristoketjut, jotka erottavat alueen Montes de Málaga -vuorista, Valle de Guadalhorcen laaksoista ja Serranía de Rondan alueesta, jotka kuuluvat Málagan maakuntaan.

Alueen pinnanmuodostus ja ilmasto-olosuhteet ovat erityislaatuiset. Alueella on vajoama, jonka pinnanmuodostuksen vaihtelut eivät ole suuria (korkeus 400–600 metriä) ja jota ympäröivät vuoristot pohjoisessa (Cordillera Subbética) ja etelässä (Cordillera Penibético). Vuorten vuoksi alueella vallitsevat erityiset, oliivinviljelyyn sopivat mikroilmasto- ja maaperäolosuhteet.

Oliivipuut kasvavat 450–600 metrin korkeudessa suhteellisen syvässä ja hyvin kalkkipitoisessa maassa, josta 20–70 prosenttia on karbonaatteja. Antequeran vajoaman suljetussa luonnonympäristössä, jonne on syntynyt monitasoisia jokipenkereitä, on myös paljon tertiäärisiä kerrostumia, joiden välissä on mioseeni- ja plioseenikauden punasavea, joista oliivipuut saavat paljon kaliumia ja jotka sitovat paljon kosteutta. Tämä on hyväksi oliivitarhoille, sillä yli 90 prosenttia oliivipuista kasvaa kastelemattomalla maalla. Antequeran alueella vallitsee välimerellisen lauhkea/lämmin ilmasto, ja siinä on myös mannermaisia piirteitä, sillä alue sijaitsee Andalusian Beettisten vuorten vajoama-alueella. Sijainnista johtuen kesä- ja talvi- sekä yö- ja päivälämpötilojen välillä on suuria eroja. Kylmimmän kuukauden (joulu- tai tammikuu) keskilämpötila on 6–9 °C. Kuumimmat kuukaudet ovat heinä- ja elokuu, jolloin keskilämpötila on 22–27 °C.

Tuotteen erityisyys

”Antequera” SAN -ekstra-neitsytoliiviöljyn aistinvaraisten ominaisuuksien erityispiirre on voimakkaasta keskimääräisen selkeään vaihteleva vihreiden oliivien hedelmäisyys, jonka mediaani on vähintään 4; siihen sekoittuu miellyttävällä tavalla muiden kypsien hedelmien, kuten mantelin ja banaanin, tai tuoreen ruohon vivahteita. Lisäksi öljyssä esiintyy mietoa tai keskivahvaa karvautta ja pistävyyttä, joka yhdistyy erittäin tasapainoisesti kevyen makeisiin vivahteisiin. Tuotteen fysikaalis-kemiallisten ominaisuuksien erityispiirteitä ovat alhainen happopitoisuus (alle 0,3 %), alhainen peroksidiluku (alle 10) ja alhainen ultraviolettiabsorbanssi eli K270 (alle 0,18).

Öljyn happokoostumus on erittäin tasapainoinen. Sen öljyhappopitoisuus on korkea (78–81 %), linolihappopitoisuus keskimääräinen (5–8 %), kertatyydyttymättömien ja tyydyttyneiden rasvahappojen välinen suhde korkea (11–15) ja öljy- ja linolihapon välinen suhde kohtuullinen (15–12), minkä vuoksi öljy tuntuu suussa kevyeltä.

Korkean tokoferolipitoisuuden ansiosta Antequera-oliiviöljy on kohtuullisen stabiilia ja sisältää myös runsaasti E-vitamiinia.

Saippuoitumattomista aineista Antequeran öljyissä on runsaasti metyylisteroleja, yli 30 mg 100 g:ssa öljyä.

Syy-seuraussuhde, joka yhdistää maantieteellisen alueen tuotteen ominaisuuksiin

Kotoperäinen Hojiblanca-lajike on sopeutunut hyvin maantieteellisen alueen kalkkipitoiseen maaperään, sillä puu imee runsaasti kalkkia maasta. Sen lisäksi Antequeran vajoaman välimerellinen ilmasto, jossa on myös mannermaisia piirteitä, kylmine kuivine talvineen on vaikuttanut siihen, että tällä alueella viileiden kuukausien aikana korjatuista kyseisen lajikkeen oliiveista saadaan öljyä, jonka aistinvaraisten ominaisuuksien erityispiirteitä on vihreiden oliivien hedelmäisyys (mediaani vähintään 4); siihen sekoittuu miellyttävällä tavalla muiden kypsien hedelmien, kuten mantelin ja banaanin, tai tuoreen ruohon vivahteita. Lisäksi öljyssä esiintyy mietoa tai keskivahvaa karvautta ja pistävyyttä. Tuotteen fysikaalis-kemiallisten ominaisuuksien erityispiirteitä ovat alhainen happopitoisuus (alle 0,3 %), alhainen peroksidiluku (alle 10) ja alhainen ultraviolettiabsorbanssi (alle 0,18).

Maantieteelliselle alueelle ominaiset alhaiset talvilämpötilat hidastavat kotoperäisen Hojiblanca-lajikkeen oliivien kypsymisvaihetta, minkä vuoksi oliiviöljyn happoprofiili muuttuu: öljyhappopitoisuus kasvaa (78–81 %), kun taas tyydyttyneiden ja tyydyttämättömien rasvahappojen määrät laskevat.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteesta:

http://www.juntadeandalucia.es/export/drupaljda/Pliego_Antequera_modificado.pdf

tai

Http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html; eritelmä löytyy asianomaisen alkuperänimityksen alta.

tai

menemällä suoraan Andalusian aluehallituksen maatalous-, kalastus- ja maaseudun kehittämisministeriön kotisivulle (http://www.juntadeandalucia.es/organismos/agriculturapescaydesarrollorural.html) ja seuraamalla polkua ”Áreas de actividad”/”Industrias Agroalimentarias”/”Calidad y Promoción”/”Denominaciones de Calidad”/”Aceite de oliva virgen extra”; eritelmä löytyy asianomaisen alkuperänimityksen alta.